Vrou in Klerksdorp 'het beslis nie koronavirus' | Netwerk24
Vrou in Klerksdorp 'het beslis nie koronavirus'
Deur Susan Cilliers 10 Maart 2020 13:39
Die laaste toetse op 'n vrou van Vryburg in Noordwes het Dinsdag getoon dat sy beslis nie die koronavirussiekte Covid-19 het nie.
Noordwes se gesondheidsdepartement het Dinsdagmiddag vroeg bekend gemaak dat sy binnekort uit die spesialiseenheid vir aansteeklike siektes in die Klerksdorp/Tshepong-hospitaalkompleks ontslaan sal word.
Dr. Zweli Mkhize, minister van gesondheid, het Maandag op 'n mediakonferensie in Pretoria gesê die vrou het hulle "aanvanklik bekommerd" gehad.
Sy is van die Joe Morolong-hospitaal in Vryburg na Klerksdorp verwys nadat sy simptome van die virussiekte getoon het. Hoewel sy bestendig is en nooit 'n hoërisikogeval was nie, is sy veiligheidshalwe getoets.
Mkhize het Maandag reeds gesê die uitslag van die eerste toetse op die vrou was onbeslis. Verdere toetse was egter negatief. Die uitslag van die laaste toetse Dinsdag het dié diagnose bevestig.
"Die toets (vir Covid-19) in Noordwes is gedoen om fopnuus teen te werk," het Mkhize gesê. "In hierdie geval was iemand in dié provinsie siek. Die persoon was nie landuit nie. Die uitslag van die aanvanklike toetse was onduidelik, dit was tussen positief en negatief. Die toets moes gevolglik weer gedoen word, maar die laaste een was negatief. Ons moes net seker maak dat ons nie iemand oorsien nie. Daardie persoon moet egter voortgaan met behandeling."
Tebogo Lekgethwane, woordvoerder van Noordwes se gesondheidsdepartement, het gesê al die nodige voorsorgmaatreëls is met die opname van die Vryburgse vrou in die Klerksdorp/Tshepong-hospitaalkompleks getref.